Miss Universe Philippines 2025

Ang Miss Universe Philippines 2025 ay ang ikaanim na edisyon ng Miss Universe Philippines pageant, na magaganap sa Mall of Asia Arena, sa Pasay, Kalakhang Maynila, Pilipinas sa 2 Mayo 2025. Ito ang kauna-unahang edisyon ng Miss Universe Philippines sa ilalim ng pamumuno ni Miss Universe Philippines 2013 Ariella Arida bilang pambansang direktor.
Pagkatapos ng kompetisyon, kokoronahan ni Chelsea Anne Manalo ng Bulacan ang kanyang kahalili.
Noong 13 Marso 2025, inanunsyo ng Miss Universe Philippines Organization na ang araw ng koronasyon ay magaganap sa 2 Mayo 2025 sa Mall of Asia Arena, Pasay, Kalakhang Maynila.
Ang mga kalahok mula sa animnapu't-siyam na lokalikad ay napili upang lumahok sa kompetisyon. Dalawang kandidata ang napili matapos bumitiw ang orihinal na nagwagi.
Noong 15 Pebrero 2025, ipinakilala ang animnapu't-siyam na kandidata sa opisyal na press presentation ng Miss Universe Philippines 2025 na ginanap sa Makati Shangri-La Hotel.
Dapat sanang lalahok si Krizza Gilliam Yco ng Pampanga sa edisyong ito, ngunit bumitiw siya sa kanyang titulo upang unahin ang kanyang pag-aaral. Siya ay pinalitan ng kanyang fourth runner-up na si Rhancoise Marie Mayangitan. Dapat sanang lalahok si Faith Genobaten ng Dipolog sa edisyong ito, ngunit bumitiw siya sa kanyang titulo dahil sa personal na dahilan. Siya ay pinalitan ni Jazzle Shannen Iba na dapat sanang lalahok bilang kandidata ng Zamboanga del Norte.
Unang sasali sa edisyong ito ang mga lokalidad ng Basey, Butuan, Dipolog, Guipos, Iligan, Kalibo, Los Baños, Lungsod ng Zamboanga, Negros Occidental, Samar, Sultan Kudarat, Tandag, at Tarlac. Babalik sa edisyong ito ang mga lokalidad ng Camarines Sur, Muntinlupa, at Oriental Mindoro na huling sumali noong 2020, Angeles, at Romblon na huling sumali noong 2021, at Isabela, Lapu-Lapu, Lungsod ng Cebu, at Parañaque na huling sumali noong 2023.
Itinambal ang mga komunidad ng Australya, Florida, Inglatera, Gran Britanya, Hawaii, Hilagang California, Kanlurang Kanada, Melbourne, New Jersey, New York, Pennsylvania, San Francisco, Silangang Kanada, Sydney, Timog California, Virginia, at Washington sa mga lokalidad na nasa Pilipinas. Dahil dito, ang mga kandidata sa mga komunidad na nabanggit ay mayroong dalawang kinakatawang lokalidad.
Bumitiw sina Princess Ryla Fernandez ng Alberta, Kriezl Jane Torres ng Bukidnon, Hanna Michelle Gilmore ng Los Angeles, Stefanie Przewodnik ng Mandaue, Jamaica Long ng Palawan, at Ybonne Ortega ng Sindangan dahil sa mga personal na dahilan. Dapat sanang kakatawanin ni Princess Nanda Ibrahim ang Dapitan, Zamboanga del Norte ngunit bumitiw siya sa pagiging Miss Universe Philippines-Dapitan 2025 at iniluklok bilang kandidata ng Guipos, Zamboanga del Sur. Dapat sanang kakatawanin ni Irish Raine Sescon ang Pagadian ngunit bumitiw siya sa pagiging Miss Universe Philippines-Pagadian 2025 at iniluklok bilang kandidata ng Ozamiz. Noong 2 Abril 2025, inanunsyo ni Chella Grace Falconer ng Cebu ang kanyang pagbitiw sa kompetisyon dahil sa personal na dahilan.
Hindi sumali ang mga lokalidad ng Cagayan de Oro, Cainta, Kananga, Lucban, Lungsod ng Dabaw, Mariveles, Miami, Palawan, Pulo ng Bantayan, San Pablo, Talisay, Toledo, at Zambales matapos na mabigo ang kanilang mga lokal na organisasyon na magdaos ng lokal na kompetisyon o magtalaga ng kalahok.
Animnapu't-siyam na kandidata ang lalahok sa edisyong ito.